ଖୁସବିର କୌର ‍ (ଜନ୍ମ ୯ ଜୁଲାଇ , ୧୯୯୩) ଜଣେ ଭାରତୀୟ ମହିଳା କ୍ରୀଡ଼ାବିତ୍  । ସେ ୨୦ କିଲୋମିଟର୍ ଚାଲିବା ଦୌଡ଼ ପ୍ରତିଯୋଗିତାରେ ଅଂଶ ଗ୍ରହଣ କରିଥାନ୍ତି । ଶ୍ରୀଲଙ୍କାର କଲମ୍ବୋଠାରେ ଅନୁଷ୍ଠିତ ହେଇଥିବା ୨୦୧୨ ଜୁନିଅର ଏସିଆ ଆଥ୍‍ଲେଟିକ ଚମ୍ପିୟାନଶିପରେ ୧୦୦୦୦ ମିଟର ଚାଲିବା ଦୌଡ଼ ପ୍ରତିଯୋଗିତାରେ ବ୍ରୋଞ୍ଜ ପଦକ ହାସଲ କରି ସେ ସମସ୍ତଙ୍କର ଦୃଷ୍ଟି ଆକର୍ଷଣ କରିଥିଲେ । ୨୦୧୩ ମସିହାର ବିଶ୍ୱ ଚମ୍ପିୟାନଶିପରେ ଭାଗ ନେଇ ସେ ୩୯ତମ ସ୍ଥାନ ହାସଲ କରିଥିଲେ । ୨୦୧୪ ମସିହାରେ ଜାପାନଠାରେ ସେ ଏସିଆ ଚାଲିବା ଦୌଡ଼ ପ୍ରତିଯୋଗିତାରେ ଭାଗ ନେଇ ବ୍ରୋଞ୍ଜ ପଦକ ହାସଲ କରିଥିଲେ । ଏହି ପ୍ରତିଯୋଗୀତାରେ ତାଙ୍କ ପ୍ରଦର୍ଶନ ଜାତୀୟ ରେକର୍ଡ ମାନ୍ୟତା ଲାଭ କରିଥିଲା । ଏଙ୍ଗଲିଆନ୍ ମେଡାଲ ହଣ୍ଟ୍ କମ୍ପାନୀ ତାଙ୍କର ପ୍ରଯୋଜକ ଭାବରେ ରହିଛି । ଜୀବନୀ ପଞ୍ଜାବର ଅମୃତସର ନିକଟସ୍ଥ ରସୁଲପୁର କାଲାନ ନାମକ ଏକ କ୍ଷୁଦ୍ର ସହରରେ ଜନ୍ମ ଗ୍ରହଣ କରିଥିବା ଖୁସ୍‍ବିର୍ ୫ କିଲୋମିଟର ଓ ୧୦ କିଲୋମିଟର ଚାଲିବା ଦୌଡ଼ରେ ଜୁନିଅର ସ୍ତରର ଜାତୀୟ ରେକର୍ଡ଼୍ ସ୍ଥାପନ କରିଥିଲେ । ଯୁବ ଏସିଆ କ୍ରୀଡ଼ାରେ ସେ ଦ୍ୱିତୀୟ ସ୍ଥାନ ଓ ଜୁନିଅର ଏସିଆ କ୍ରୀଡ଼ାରେ ତୃତୀୟ ସ୍ଥାନ ପ୍ରାପ୍ତ କରିଥିଲେ । ସିନିୟର୍ ଏସିଆ ଚାଲିବା ଦୌଡ଼ ପ୍ରତିଯୋଗିତାରେ ସେ ପଞ୍ଚମ ସ୍ଥାନରେ ରହିଥିଲେ । ୨୦୧୩ ମସିହାରେ ସେ ମସ୍କୋଠାରେ ବିଶ୍ୱ ଚାଲିବା ଦୌଡ଼ ଚମ୍ପିୟାନଶିପରେ ସେ ତାଙ୍କର ଶ୍ରେଷ୍ଠ ସମୟ ହାସଲ କରି ୩୯ତମ ସ୍ଥାନରେ ରହିଥିଲେ ।